Polisielid vas weens stroping | Netwerk24
Deur Susan Cilliers 17 Januarie 2020 12:11
Konst. Amulekani Nkuna het Donderdag in die landdroshof in Tlhabane verskyn op 'n aanklag van sameswering tot renosterstroping. Hy bly voorlopig in aanhouding en moet weer op 24 Januarie in die hof verskyn, sê kol. Adéle Myburgh, polisiewoordvoerder in Noordwes.
Volgens haar is Nkuna in Gauteng gestasioneer en interne tugstappe sal nou teen hom gedoen word.
Hy is Dinsdagaand vasgetrek terwyl hy en nog drie mense na bewering van plan was om renosters op 'n wildlodge naby Rustenburg te stroop.
"Hulle het vermoedelik bekommerd geraak (toe hulle die polisielede sien). Drie van die vermeende stropers het die bosse in gevlug. Die polisie het Nkuna egter in hegtenis geneem."
Nkuna het die Volkswagen Polo waarin die verdagtes was, bestuur.
Die polisie het weens die sensitiwiteit van die ondersoek nie nadere besonderhede bekend gemaak oor hoe dit gebeur het dat die polisie die vermeende stropers glo betrap het nie. "Die optrede het egter ná 'n maande lange ondersoek gekom," sê Myburgh Vrydag.
Volgens haar kan die verdagtes moontlik met nóg sake van renosterstroping in die Pilanesberg-omgewing verbind word, en hoop die polisie om binnekort nog inhegtenisnemings te doen.
Lt.genl. Sello Kwena, polisiekommissaris in Noordwes, het gesê dis teleurstellend dat 'n polisielid moontlik meegedoen het aan die stroping en dat "onwettige en korrupte" optrede nie geduld sal word nie. Hy het die lede wat die inhegtenisneming gedoen het, geluk gewens met hul sukses.